Α.Π.Ο.Δράσης
Η **Α.Π.Ο.Δράσης** (*Ανεξάρτητη Πηλιορείτικη Ομάδα Δράσης*) είναι ομάδα πολιτών που δραστηριοποιείται από το 2009 στις Σταγιάτες Πηλίου του δήμου Βόλου. Αναφέρεται ως μια ανοιχτή συλλογικότητα, χωρίς επίσημο καταστατικό, με οριζόντια λειτουργία και με έμφαση σε έννοιες όπως η αυτονομία, η αυτοδιαχείριση και η άμεση δημοκρατία. Οι δράσεις της περιλαμβάνουν πολιτιστικές εκδηλώσεις, πρωτοβουλίες για καλλωπισμό του χωριού μέσω της εθελοντικής εργασίας μελών και φίλων, καθώς και πολιτικό και οικολογικό ακτιβισμό, ο οποίος περιστρέφεται κυρίως γύρω από το ζήτημα της ύδρευσης του οικισμού.

Στόχοι και τρόπος λειτουργίας
-----------------------------

Η ομάδα Α.Π.Ο.Δράσης δημιουργήθηκε το 2009 από κατοίκους των Σταγιατών και δεν διαθέτει κάποια επίσημη νομική αναγνώριση. Κύριο όργανο της ομάδας είναι οι συνελεύσεις, μέσω των οποίων λαμβάνονται αποφάσεις για δράσεις σχετικές με το περιβάλλον, την «*προάσπιση και δημοκρατική διαχείριση των κοινών αγαθών, την αλληλεγγύη και τον πολιτισμό, με στόχο η κοινότητα να αυτοδιαχειρίζεται τα εγχειρήματά της, μέσα από την ενδυνάμωση και τη συμμετοχή όλων*». 

Τα ζητήματα που απασχολούν την ομάδα αφορούν τον έλεγχο ανά τακτά χρονικά διαστήματα της ποιότητας των τοπικών υδάτων, την ανοικτότητα των δημοσίων χώρων του χωριού, την ανάδειξη της πολιτιστικής κληρονομιάς του Πηλίου, την προστασία του περιβάλλοντος, την οργάνωση πολιτιστικών εκδηλώσεων και τη διατήρηση των τοπικών σπόρων καλλιέργειας.

Δράσεις
-------

Αρχικά η ομάδα κινήθηκε γύρω από τη διάνοιξη και τη συντήρηση παλαιών μονοπατιών που συνδέουν τις Σταγιάτες με τους γειτονικούς οικισμούς, προσβλέποντας και στη δημιουργία εναλλακτικών μορφών τουρισμού. Ένας άλλος βασικός πυλώνας δράσης της ομάδας είναι η διατήρηση και η προστασία της φυσικής πηγής της Κρύας Βρύσης, η οποία αναφέρεται ως άρρηκτα συνδεδεμένη με την ιστορία του χωριού. Ακόμη η Α.Π.Ο.Δράσης οργανώνει διάφορες πολιτιστικές εκδηλώσεις εντός του χωριού, είτε από μόνη της είτε σε συνεργασία με άλλους φορείς, οργανώσεις, ομάδες και εθελοντές. Παράλληλα, συνεισφέρει στη λειτουργία του Κοινοτικού Κέντρου Πολιτισμού και Παράδοσης των Σταγιατών, το οποίο λειτουργεί από το 2012.

Το Νοέμβριο του 2009 τα μέλη της ομάδας αποφάσισαν να διενεργήσουν μικροβιολογικό και χημικό έλεγχο του νερού με σκοπό να αποδείξουν την καθαρότητα του. Το 2015 το δίκτυο παρουσίασε μόλυνση και μετά από άτυπη συνέλευση μεταξύ των κατοίκων του χωριού αποφασίστηκε η επισκευή και η συντήρηση του με δική τους πρωτοβουλία. Στο διάστημα αυτό πραγματοποιήθηκαν 22 αναλύσεις δειγμάτων από του νερού με μέριμνα των κατοίκων, σύμφωνα με τους οποίους διαπιστώθηκε η άριστη ποιότητα του, στην πηγή της Κρύας Βρύσης, στις δημόσιες βρύσες του χωριού και στην κεντρική δεξαμενή. Κάθε χρόνο την Άνοιξη η ομάδα πραγματοποιεί τον καθαρισμό και τη συντήρηση των αυλακιών άρδευσης του χωριού για να ποτίσουν τα κτήματα και τους κήπους.

Αντιπαραθέσεις
--------------

Από το 2010 μέχρι και σήμερα η ομάδα βρίσκεται σε αντιπαράθεση με τις τοπικές δημοτικές αρχές (αρχικά του καποδιστριακού δήμου Πορταριάς και κατόπιν του καλλικρατικού δήμου Βόλου) στις οποίες καταλογίζει προσπάθειες ιδιωτικοποίησης του νερού που προέρχεται από την πηγή της Κρύας Βρύσης, αρνούμενη παράλληλα να δεχτεί τις αρμοδιότητες της Δημοτικής Επιχείρησης Ύδρευσης - Αποχέτευσης Μείζονος Περιοχής Βόλου επί της άρδευσης. Από την άλλη πλευρά, σύμφωνα με τις μετρήσεις των δημοτικών αρχών, κατά καιρούς το νερό έχει κριθεί ακατάλληλο για κατανάλωση.

Παραπομπές
----------

1. ↑  Γιάκα, Στεφανή (2019). *Κοινά και συλλογική δράση. Η Κίνηση Πολιτών Πηλίου και Βόλου για το Νερό* (PDF). Βόλος: Διπλωματική Εργασία - Πανεπιστήμιο Θεσσαλίας. σελ. 23.
2. 1 2  Ανδριανόπουλος, Βασίλης (23/02/2020). «Οι Σταγιάτες Πηλίου είναι το χωριό της αυτοοργάνωσης». *Hot Doc Τευχος 199*.
3. ↑  Γιάκα, Στεφανή (2019). σελ. 23, 31-32.
4. ↑  Ανδριανόπουλος, Βασίλης (6 Σεπτεμβρίου 2018). ««Διάλογος φουσκωτών» στο… γαλατικό χωριό του Πηλίου». *documentonews.gr*. Documento. Ανακτήθηκε στις 16 Ιουνίου 2020.
5. ↑   *11Ιον2018- Αντιδραστήριο – ΣΤΑΓΙΑΤΕΣ ΠΗΛΙΟΥ: ΕΝΑ ΑΥΤΟΔΙΑΧΕΙΡΙΖΟΜΕΝΟ ΧΩΡΙΟ*, ανακτήθηκε στις 2020-04-26
6. ↑  Γιάκα, Στεφανή (2019). σελ. 32.
7. ↑  «Συντήρηση του μονοπατιού Σταγιάτες – Μακρινίτσα». *e-thessalia.gr*. e-thessalia. 28 Απριλίου 2018. Ανακτήθηκε στις 16 Ιουνίου 2020.
8. ↑  «Ανάβουν παραδοσιακούς φούρνους στις Σταγιάτες σήμερα». *taxydromos.gr*. Ταχυδρόμος. 9 Οκτωβρίου 2016. Ανακτήθηκε στις 17 Ιουνίου 2020.
9. 1 2  «Γιορτή λουκάνικου στις Σταγιάτες». *taxydromos.gr*. Ταχυδρόμος. 22 Ιουλίου 2012. Ανακτήθηκε στις 16 Ιουνίου 2020.
10. ↑  «Το διήμερο 4 και 5 Μαίου η 10η Γιορτή Παραδοσιακού Σπόρου στις Σταγιάτες». *volos.ert.gr*. ΕΡΤ Βόλος. 23 Απριλίου 2019. Αρχειοθετήθηκε από το πρωτότυπο στις 9 Αυγούστου 2020. Ανακτήθηκε στις 17 Ιουνίου 2020.
11. ↑  «Η Α.Π.Ο.Δράσης παρουσιάζει τον P. Goldin». *magnesianews.gr*. Magnesia News. 15 Ιουλίου 2016. Ανακτήθηκε στις 17 Ιουνίου 2020.
12. 1 2  «Σταγιάτες: ένα χωριό που βλέπει… αλλιώς». *volos.ert.gr*. ΕΡΤ Βόλος. 23 Απριλίου 2018. Αρχειοθετήθηκε από το πρωτότυπο στις 9 Σεπτεμβρίου 2019. Ανακτήθηκε στις 17 Ιουνίου 2020.
13. ↑  «Ασφαλές το νερό στις Σταγιάτες». *taxydromos.gr*. Ταχυδρόμος. 29 Δεκεμβρίου 2015. Ανακτήθηκε στις 17 Ιουνίου 2020.
14. ↑  «Καθάρισμα αυλακιών άρδευσης». Ανακτήθηκε στις 1 Μαΐου 2020.
15. ↑  «Δράσεις ακτιβιστών του νερού στις Σταγιάτες». *volos.ert.gr*. 21 Φεβρουαρίου 2019. Αρχειοθετήθηκε από το πρωτότυπο στις 21 Φεβρουαρίου 2019. Ανακτήθηκε στις 1 Μαΐου 2020.
16. ↑  Ανδριανόπουλος, Βασίλης (17 Ιουνίου 2020). ««Το νερό δεν πωλείται και δεν θα περάσει του Μπέου»». *documentonews.gr*. Documento.
17. ↑  «Μόλυνση από κόπρανα στο νερό των Σταγιατών "Θ"». *e-thessalia.gr*. Θεσσαλία. 23 Δεκεμβρίου 2015. Ανακτήθηκε στις 17 Ιουνίου 2020.
18. ↑  «Ακατάλληλο το νερό στις Σταγιάτες – Σε ισχύ η απαγόρευση χρήσης για ανθρώπινη κατανάλωση». *e-thessalia.gr*. Θεσσαλία. 14 Μαΐου 2019. Ανακτήθηκε στις 17 Ιουνίου 2020.

Εξωτερικοί σύνδεσμοι
--------------------

* Α.Π.Ο.ΔΡΑΣΗΣ (ιστολόγιο Ανεξάρτητης Πηλιορείτικης Ομάδας Δράσης)